‘Transitorower’ weer vas ná tweede ontsnappingLundi Mzimkhulu (Foto: Verskaf) ŉ Vermeende transitorower wat in Augustus vir ’n tweede keer uit aanhouding in die Oos-Kaap ontsnap het, is weer in hegtenis geneem. Lundi Mzimkhulu (33) is Dinsdagaand in Dutywa weer in hegtenis geneem nadat hy en vyf ander gevangenes op 14 Augustus uit die Sada-gevangenis in Whittlesea ontsnap het. Lwando Zenzile, woordvoerder van die Valke, sê Mzimkhulu is in die besit van ’n gekaapte voertuig en ’n vuurwapen voorgekeer en weer in hegtenis geneem. Mzimkhulu en sy makkers het tydens hul ontsnapping ’n vuurwapen op korrektiewe beamptes gerig, hulle in ŉ kantoor ingedwing en die sleutels van die gevangenis se hek en die amptenare se motorsleutels gegryp. Hulle het ook die beamptes se uniforms gevat. Die gevangenes, geklee in die amptenare se uniforms, het uit die gevangenis ontsnap en met ’n staatsvoertuig weggejaag. Drie van die ses is kort ná die ontsnapping weer in hegtenis geneem. Maroela Media het vroeër berig dit was nie die Mzimkhulu se eerste ontsnapping uit aanhouding nie. Mzimkhulu word saam met drie ander verdagtes aan ŉ transitorooftog in November 2018 in Whittlesea verbind. Hy en twee van dié verdagtes het op 11 Maart vanjaar twee polisiebeamptes wat hulle na die Whittlesea-hof begelei het, oorrompel en hul vuurwapens afgeneem en met die polisievoertuig op die vlug geslaan. Die voertuig is later in die Dongwe-nedersetting gevind. Mzimkhulu is toe weer op 25 Maart in hegtenis geneem.